**Seletuskiri - Mulgi valla arengukava 2024-2030 ja eelarvestrateegia ülevaatamine**

Mulgi Valla arengukava 2024-2030 ja eelarvestrateegia 2023-2027 ülevaatamine algatati Mulgi Vallavolikogu 30. aprilli 2024. a otsusega nr 178.

Eesmärgiks oli üle vaadata ja ajakohastada valla arengukava ja eelarvestrateegia, et tagada järgnevatel aastatel erinevate valdkondade tasakaalustatud ja jätkusuutlik areng. Muudatuste tegemisel lähtutakse valla majandus- ja sotsiaalvaldkondade prognoosist, hetkeolukorrast ning rahalistest võimalustest.

Kohaliku omavalitsuse korralduse seaduse kohaselt peavad arengukava ja eelarvestrateegia hõlmama iga aasta 15. oktoobri seisuga vähemalt nelja eelseisvat eelarveaastat.

Üle vaadatud ning muudetud arengukava ja eelarvestrateegia läbis Mulgi Vallavolikogu I lugemise 25. juuni 2024. a istungil.

Seoses Mulgi valla arengukava 2024-2030 ning eelarvestrateegia ülevaatamisega korraldas Mulgi Vallavalitsus muudetud arengukava ja eelarvestrateegia avaliku väljapaneku perioodil 12. august – 26. august 2024. a Mulgi Vallavalitsuse veebilehel mulgivald.ee.

Ettepanekute esitamise tähtaeg oli 26. august 2024. a kirjalikult e-postile mulgi@mulgivald.ee. Isikutel, kellel polnud võimalik e-posti teel ettepanekuid edastada, said seda teha paberkandjal Mulgi Vallavalitsuse hoones aadressil Pärnu mnt 30, Abja-Paluoja, Mulgi vald, Viljandi maakond 26. augustil 2024. a kuni kella 17.00-ni.

Arengukava ja eelarvestrateegia muudatusettepanekute avalik arutelu oli kavandatud 29. augustil 2024. a kell 17.30 Karksi teenuskeskuse II korruse volikogu ruum asukohaga Viljandi mnt 1, Karksi-Nuia, Mulgi vald, Viljandi maakond. Ühtegi osalejat avalikule arutelule ei saabunud ning sellest tulenevalt avalikku arutelu läbi ei viidud.

Avalikul väljapanekul esitas eelarvestrateegiasse ettepanekud Karksi-Nuia Lasteaed.

Ettepanekud olid järgmised:

1. Katuse remont 225 000 eurot.
Põhjendus: Lasteaia katus sajab väga erinevatest kohtades läbi ja vajab põhjalikku remonti.

2. Mänguväljakul õuevahendite uuendamine ja inventari täiustamine. 90 416 eurot
(Õuevahendid 73000 eurot, õuesõppeklass 17416 eurot)
Põhjendus. Õuevahendid on paigaldatud 2006. a, vajavad pidevalt remonti ja on osaliselt
väljakult viimastel aastatel eemaldatud. Laste õuetegevuste mitmekesistamiseks on vajalik
uuendada õuevahendeid ja juurde ehitada õuesõppeklass.

3. Elektrisüsteemi kaasajastamine 83 700 eurot.
Põhjendus. Lasteaias ei ole varsti enam vanu pirne võimalik vahetada, sest neid ei toodeta.
Vajalik on üle minna LED valgustitele.

Peale avalikku väljapanekut edastati 05.09.2024 esitatud ettepanekud koos komisjoni esimehe ettepanekutega ajutisele Mulgi Valla arengukava 2024-2030 ja eelarvestrateegia ülevaatamise komisjonile arvamuse avaldamiseks.

Ettepanekuid/ideid seoses eeltoodud ettepanekutega ootati hiljemalt 13. septembriks 2024. a. Ükski komisjon liige arvamust ei avaldanud.

Tulenevalt eeltoodust sai komisjoni esimehe ettepanekul eelarvestrateegiasse lisatud reana „Mänguväljakul õuevahendite uuendamine ja inventari täiustamine“, kuna antud investeering parendab ja tõstab oluliselt ning otseselt laste õuesõppe ja füüsilise aktiivsususe võimalusi. Vanad atraktsioonid on küllaltki lagunenud ning laiendatud õueala vajab täiendusi.

Igale investeeringule tuleb leida ka katteallikas ning selleks võimaluseks on eelarvestrateegias võtta katteallikas 2026 a Vee- ja kanalisatsioonitrasside projekteerimise ja ehituse pealt. Seega sai vee- ja kanalisatsioonitrasside projekteerimiselt ja ehituselt tõstetud raha Karksi-Nuia Lasteaiale mänguväljakul õuevahendite uuendamiseks ja inventari täiustamiseks.

Mulgi Valla arengukava 2024-2030 ja eelarvestrateegia 2023-2027 ülevaatamise algatamise otsusele (Mulgi Vallavolikogu 30. aprilli 2024. a otsus nr 178) lisatud kava kohaselt toimub arengukava ja eelarvestrateegia II lugemine volikogus 43. nädalal ehk oktoobrikuu Volikogu istungil.